Töfrandi blær Toskana héraðsins og yndislegt andrúmsloft ítölsku rivíerunnar , með blaktandi pálmatrjám og hrífandi ströndum , leika við okkur í þessari ferð . Á leið okkar um hina undurfögru Versilíaströnd látum við fara vel um okkur í Viareggio sem er með þekktustu ferðamannabæjum strandarinnar . Á leiðinni þangað verður siglt frá Rapallo til fræga og fagra bæjarins Portofino . Farið verður í ævintýralegar ferðir þar sem við kynnumst menningu og listum landsins , siglum úti fyrir Cinque Terre ströndinni með viðkomu í þorpunum Riomaggiore , Monterosso og Porto Venere og upplifum einstaka fegurð Ítalíu . Við komum til Lucca , sem er ein af gömlu virkisborgunum , og kynnumst Flórens , einni glæsilegustu lista - og menningarborg landsins sem og einni fjölsóttustu borg veraldar . Einnig verður staldrað við í Pisa og skakki turninn , basilíkukirkjan og skírnarkapellan skoðuð . Áður en haldið verður heim á leið gefst tækifæri til að kynnast heimsborginni Mílanó . Í þessari hrífandi og skemmtilegu ferð verður jafnframt hægt að slaka á og njóta þessa heillandi svæðis við Miðjarðarhafið . Brottför frá Keflavík kl. 13:55 og mæting í Leifsstöð í síðasta lagi 2,5 klst. fyrir brottför . Lending Í Mílanó kl. 19:40 að staðartíma . Þaðan verður ekið á hótel í nágrenni flugvallarins , þar sem gist verður fyrstu nóttina . Þessi góði dagur byrjar á rólegheitum og morgunverði . Eftir það liggur leið okkar að Versilíaströndinni , nánar tiltekið til bæjarins Viareggio , þar sem gist verður í 7 nætur á hóteli við ströndina . Á hótelinu er innisundlaug , heitur pottur , tyrknest bað , heilsulind og heilsurækt . Einnig er hægt að sóla sig á þaki hótelsins . Á leiðinni þangað verður stoppað í bænum Rapallo þar sem farið verður í skemmtilega siglingu meðfram Portofino skaganum sem dregur nafn sitt af bænum fræga Portofino sem við komum til með að njóta í allri sinni dýrð . 1. júní | Sigling við Cinque Terre ströndina Í dag verður farið í ævintýralega siglingu úti fyrir Cinque Terre ströndinni , einu stórfenglegasta svæði ítölsku rivíerunnar . Siglt verður til Porto Venere , Riomaggiore , Manarola , Corniglia , Vernazza og Monterosso . Auðvitað verður stoppað til að fá sér hádegishressingu og kanna líf bæjarbúa í nokkrum vel völdum bæjum . 2. júní | Frjáls dagur í Viareggio & útimarkaður Í dag verður farið í stutta göngu inn í miðbæ Viareggio sem er í ca 15 mínútna göngufæri frá hótelinu . Þetta er hrífandi bær , einna helst frægur fyrir glæsilegu karnival hátíðina sem haldin er ár hvert . Á 19. öld hóf aðallinn í Evrópu að sækja hér að ströndinni og er það upphafið að þeirri ferðaþjónustu sem bærinn byggir á í dag . Tákn bæjarins er turninn Torre Matilde og út frá honum óx gamli bærinn . Hér er hægt að njóta þess að fara á fallega strönd og kíkja í fínar verslanir , á kaffihús og veitingastaði . Einnig er hægt að fara í gönguferð með ströndinni eða taka það rólega og nota aðstöðuna við hótelið . Upplagt er að skoða útimarkaðinn sem er á þriðjudögum í bænum frá kl. 8:00 - 14:00 . 3. júní | Ferð til Lucca & hádegissnarl hjá vínbónda Í dag ætlum við að heimsækja borgina Lucca . Borgin er helst þekkt sem gömul virkisborg en á 13. og 14. öld var hún ein af valdamestu borgum Evrópu . Mikilfenglegir virkisveggir hennar frá miðri 17. öld eru enn uppistandandi . Tónskáldið Puccini er fæddur í borginni og er húsið sem hann fæddist í safn í dag . Við höldum í stutta skoðunarferð um helstu staði borgarinnar og að henni lokinni gefst tími til að kanna borgina á eigin vegum . Eftir það verður vínbóndi sóttur heim þar sem boðið verður upp á smá snarl og auðvitað vín bóndans . 4. júní | Dagur í Flórens Nú er komið að einum hápunkti ferðarinnar . Það eru fáar borgir sem komast í hálfkvisti við Flórens , því hver kannast ekki við snillinga á borð við Leonardo da Vinci , Michelangelo , Botticelli , Galileo Galilei , Dante og Machiavelli , en allir mörkuðu þeir sögu borgarinnar . Flórens er höfuðborg Toskanahéraðs og liggur á hásléttu rétt sunnan við Appenínafjöllin . Farið verður í skoðunarferð og að henni lokinni gefst fólki tækifæri til að upplifa borgina eftir eigin hentisemi , skoða áhugaverð kennileiti enn frekar , fara á söfn eða kynna sér framboð þeirra fjölmörgu veitingastaða eða verslana borgarinnar . 5. júní | Pisa - dómkirkjan , skírnarkapellan & skakki turninn Eftir góðan morgunverð liggur leið okkar til Pisa sem er þekktust fyrir skakka turninn á torginu , Piazza dei Miracoli . Bygging turnsins hófst árið 1173 og var þessum frístandandi klukkuturni , sem tilheyrir dómkirkjunni í Pisa , ætlað að standa lóðrétt en eftir byggingu annarrar hæðar hans tóku undirstöður turnsins að síga . Turninn er eitt af þremur mannvirkjum á Campo dei Miracoli , eða Kraftaverkatorginu , í Pisa . Skoðunarferð og frjáls tími til að fá sér hressingu aður en ekið verður heim á hótel . 6. júní | Rólegheit í Viareggio Í dag tökum við það rólega . Hverjum og einum gefst tækifæri til að kanna bæjarlífið betur og kynna sér áhugaverða staði . Hægt er að nota sundlaug hótelsins en einnig er upplagt að fara niður á flottu baðströndina , sóla sig eða fara í góða göngu eftir ströndinni og njóta náttúrufegurðar staðarins . 7. júní | Mílanó & heimferð Við kveðjum Toskana eftir dásamlega ferð og ökum til heimsborgarinnar Mílanó . Þar verður farið í stutta skoðunarferð og gefinn frjáls tími til að líta inn til kaupmanna borgarinnar eða skoða sig betur um í borginni . Upplagt er að fá sér kvöldverð í borginni áður en ekið verður út á flugvöll . Brottför kl. 20:40 og lending í Keflavík kl. 22:55 að staðartíma .